
מבוא
המכללה האקדמית של תל-אביב-יפו, היא מוסד מוכר להשכלה גבוהה לפי חוק המועצה להשכלה גבוהה תשי"ח 1958.

המכללה תהיה פתוחה בפני כל אדם, ללא הבדל  גזע, דת, לאום ומין, תוך שהיא ממלאת שליחות חינוכית, חברתית ומחויבות לקהילה, ורותמת את מיטב משאביה לטובת הציבור.

המכללה הינה מוסד שהמדינה מקיימת ומתקצבת, ולפיכך יחולו עליה חוק המועצה להשכלה גבוהה תשי"ח 1958 בסעיפיו הרלוונטיים, וכן הנחיות הוועדה לתכנון ותקצוב שליד המועצה להשכלה גבוהה. 


סימן א: שם העמותה

1. העמותה תיקרא:
1.1.  בעברית: המכללה האקדמית של תל-אביב-יפו (ע"ר).
1.2. באנגלית: The Academic College of Tel-Aviv-Yaffo


סימן ב: הגדרות

2. כל מונח שלהלן המופיע בתקנות אלה יפורש על-פי הפירוש הרשום בצידו:
"העמותה"		-	העמותה הנ"ל.
"המכללה"		-	המכללה האקדמית המופעלת על-ידי העמותה.
"תקנון"	    		-	תקנון העמותה שלהלן, כפי שישונה מעת לעת.
"מל"ג"   	       	-  	המועצה להשכלה גבוהה שהוקמה לפי חוק המועצה 
להשכלה גבוהה  תשי"ח - 1958.
"ות"ת"			-	"הוועדה לתכנון ותקצוב" שליד מל"ג.
"החוק"			-	חוק המועצה להשכלה גבוהה, תשי"ח-1958.
"גורמים חיצוניים"        -	אישים שמייצגים גופים, מוסדות ותאגידים חיצוניים למכללה או מומלצים על ידם, שיש להם עניין בפעילות המכללה, או נושאי משרה ועובדים בכירים בגופים, מוסדות ותאגידים כאמור, או מי מטעמם, כדוגמת רשויות מקומיות, רשתות חינוך, איגודים מקצועיים, מוסדות אחרים להשכלה גבוהה, יזמי ומייסדי המכללה, תורם משמעותי, וכן מי שיש לו, לקרובו או לשותפו, למעבידו, למי שהוא כפוף לו, במישרין או בעקיפין, או לתאגיד שהוא בעל שליטה בו או שהוא מייצג אותו, קשר עסקי או כספי עם המכללה;
"גורמים פנימיים"          -	עובדי המכללה (סגל אקדמי ומינהלי), וכן סטודנטים הלומדים במכללה; מובהר כי מי שסיים את לימודיו במכללה לא ייחשב לגורם פנימי, ושעובד המכללה וסטודנט הלומד בה לא יחשבו גם כגורם חיצוני רק בשל קשריהם אלה למכללה;
"מייסדים"               -	מי שרשומים כחברי העמותה בבקשה לרישום העמותה;
"מקרב הציבור"	 - 	מי שאינו גורם חיצוני או גורם פנימי, לרבות תורם שאינו תורם משמעותי;
"תורם משמעותי"   -	מי שתרם למוסד במהלך שנה סכום שעלה על 10% מן התקציב השנתי של המכללה בשנה שבה ניתנה התרומה, או תרומה בעין בשווי כאמור, וביום מינויו טרם חלפו שלוש שנים מיום מתן התרומה, לרבות אדם המייצג תורם כאמור.


סימן ג: מטרות העמותה וסמכויותיה

המכללה האקדמית של תל-אביב-יפו תקיים, תטפח ותעודד פעילות השכלה גבוהה בהוראה, מחקר יישומי והנגשת השכלה גבוהה לכלל החברה בישראל, בתחומים אקדמיים שונים, תוך הקפדה על עקרון החופש האקדמי
במסגרת עיסוקיה תהיה המכללה מוסמכת, בין היתר -

2.1.  להקים ולנהל יחידות לימוד לקראת תואר אקדמי ראשון ותואר אקדמי שני, מעבדות לימוד ומחקר, ספריות, מתקני ספורט ומעונות סטודנטים, ולבצע כל פעולה מדעית, חינוכית, משקית ומנהלית שתידרש לשם כך.
2.2. לקבוע תכניות הוראה, שיטות הוראה ולימוד, וכללים לקבלת תלמידים.
2.3. להעסיק סגל עובדים, אקדמי ומינהלי, קבוע וזמני, להתקין תקנונים  ולקבוע תנאי העסקה. 
2.4. להעניק  תואר אקדמי ראשון ותואר אקדמי שני, תעודות והסמכות.
2.5. להעניק מלגות, מענקים ופרסים.
2.6. לארגן ולעודד פעולות להפצת השכלה ברבים. 
2.7. לקבל הקצבות, מענקים, תרומות, מתנות, עזבונות והלוואות.
2.8. לגבות דמי לימוד ותשלומים אחרים עבור שירותי הוראה ושירותים אחרים.
2.9. לקבוע סדרי נוהל ונוהג בכל יחידותיה ולפקח על המשמעת של תלמידיה ועובדיה.
2.10. לעודד פעולות ספורט ונופש לקידום בריאותם, רווחתם ושלומם של תלמידיה ועובדיה.

סימן ד: כספים 

3. הכנסות המכללה יבואו מהמקורות הבאים:

3.1. שכר לימוד.
3.2. הקצבות, מענקים וכספים שיתקבלו מהמדינה באמצעות ות"ת, ממשרדי הממשלה,  מרשויות מקומיות ומכל גוף ממלכתי וציבורי אחר.
3.3. תרומות, מענקים והקצבות ממוסדות, מתאגידים ומיחידים.
3.4. עזבונות, הנחלות, הקדשות, מתנות וכדומה.
3.5. הכנסות מפעולות וממפעלים מיוחדים של המכללה.
3.6. הכנסות מרכוש ונכסים.

4. המכללה תשתמש בהכנסותיה ובנכסיה, יהיה מקורם אשר יהיה, אך ורק לקידום מטרותיה; שום חלק מהכנסות העמותה ונכסיה לא ישולם ולא יועבר לחברים בה, כרווח, השתתפות ברווח וכדומה.
אין באמור לעיל כדי למנוע תשלום, בתום לב, לכיסוי שכר עובדי המכללה, ותמורה לכל אדם שהוא - לרבות חברי העמותה - עבור שירותים שיבצעו עבורה, בכפוף ובהתאם לנוהל שייקבע ע"י הוועד המנהל.

5. רכוש העמותה:

5.1. לחבר בעמותה לא תהיה כל זכות ברכוש העמותה ונכסיה וכל חלק בהם.
5.2. חבר העמותה שחדל - מכל סיבה - להיות חבר בה, לא יהיה זכאי לקבל מהעמותה כספים כלשהם או איזה חלק מרכוש העמותה ונכסיה ולא יהיה זכאי לקבל החזר כלשהו  של תשלומים או תרומות שנתן לעמותה.


סימן ה: חברות בעמותה

6. חברות בעמותה

6.1. חברי העמותה הינם חברי חבר הנאמנים, בני 18 ומעלה, הכוללים את המייסדים, החברים מתוקף תפקידם, נציגי הסגל האקדמי וחברים מקרב הציבור, הכל לפי תקנון העמותה.
6.2. [bookmark: _Ref14684035]כל אדם שיבקש להיות חבר העמותה יגיש לוועד המנהל הצהרה בלשון זו:
"אני (שם, מען ומספר זהות) מבקש להיות חבר במכללה האקדמית של תל-אביב-יפו. מטרות העמותה ותקנונה ידועים לי. אם אתקבל כחבר בה, אני מתחייב לקיים את הוראות התקנון ואת החלטות חבר הנאמנים של העמותה".
6.3. העמותה תנהל פנקס חברים ובו רשימה של חבריה, אשר תכלול את שמו, מענו, משלח ידו, מספר תעודת זהות שלו,  תאריך בחירתו/מינויו של כל חבר ותאריך פקיעת חברותו.
6.4. חבר העמותה זכאי להשתתף ולהצביע בכל אסיפה של חבר הנאמנים ויהיה לו קול אחד בכל  הצבעה; הוא זכאי לבחור ולהיבחר לוועד המנהל ,לוועדת ביקורת, לוועדת המינויים של חבר הנאמנים ולוועדה לאיתור נשיא, הכל בכפוף להוראות תקנון זה.
6.5. חבר העמותה זכאי להשתתף בפעולות המכללה בהתאם לכללים שייקבעו על-ידי הוועד המנהל.

7. [bookmark: _Ref509222486]פקיעת חברות

חברות בעמותה תיפסק:

7.1. עם סיום תקופת כהונת החבר בחבר הנאמנים.
7.2. במות חבר.
7.3. בהודעת חבר על סיום כהונתו בחבר הנאמנים על פי רצונו.	
7.4. [bookmark: _Ref14677854]בהוצאתו מן העמותה על פי החלטת חבר הנאמנים, לפי הצעת הוועד המנהל, מאחד מהטעמים הבאים:
7.4.1. החבר לא קיים את הוראות התקנון, או החלטה של חבר הנאמנים.
7.4.2. החבר פועל בניגוד למטרות העמותה.
7.4.3. החבר הורשע בעבירה שמפאת מהותה, חומרתה או נסיבותיה אין הוא ראוי לשמש כחבר העמותה. 
7.4.4. החבר לא נכח בשלוש ישיבות (ברצף) של חבר הנאמנים. 

7.5. לא יציע הוועד המנהל לחבר הנאמנים להוציא חבר מן העמותה אלא לאחר שנתן לו הזדמנות נאותה להשמיע טענותיו לפניו, ולא יציע מהטעמים האמורים בסעיפי משנה 7.4.1 ו- 7.4.2 אלא לאחר שהתרה בחבר ונתן לו זמן סביר לתיקון המעוות.
הוועד המנהל יקיים דיון בהוצאת חבר על פי בקשה שתוגש ע"י יו"ר חבר הנאמנים ו/או ע"י יו"ר הוועד המנהל ו/או ע"י 5 חברים מחבר הנאמנים.

8. מתן הודעות לחבר עמותה

הזמנה, דרישה, והודעה אחרת של המכללה לחבר יינתנו לו בכתב ויימסרו לו ביד או יישלחו בדואר רגיל אל מענו הרשום בפנקס החברים; או באמצעות פקס למספר שמסר למכללה, או בדואר אלקטרוני לכתובות אלקטרוניות שמסר למכללה. לפי בקשת החבר בכתב תשנה המכללה את מענו הרשום בפנקס החברים ו/או את מספר הפקס ו/או הכתובת האלקטרונית שלו.

סימן ו: מוסדות העמותה

9. לעמותה יהיו המוסדות הבאים:

9.1. חבר הנאמנים (שישמש גם כאסיפה הכללית של העמותה).
9.2. הוועד המנהל (שישמש גם כוועד העמותה).
9.3. המועצה האקדמית.
9.4. הוועדה האקדמית.
9.5. נשיא המכללה.
9.6. סגן נשיא לעניינים אקדמיים/רקטור.
9.7. סגן נשיא לקשרי חוץ ופיתוח משאבים. 
9.8. מנכ"ל או סגן נשיא לעניינים מינהליים (להלן: המנכ"ל).
9.9. ועדת ביקורת.
9.10. מבקר פנים.
9.11. רואה חשבון מבקר.
9.12. ועדת מינויים של חבר הנאמנים.
9.13. ועדת איתור לבחירת נשיא.
9.14. ועדות קבועות או ועדות לעניינים מיוחדים הממונות, על-פי הוראות תקנון זה, על-ידי חבר הנאמנים ו/או על ידי הוועד המנהל.
9.15. ועדות וגופים אקדמיים הממונים על-ידי המועצה האקדמית.
סימן ז: חבר הנאמנים

10. חבר הנאמנים הוא האסיפה הכללית של העמותה.
11. על כלל החברים בחבר הנאמנים יחול סעיף ‎6.2 שלעיל.

12. הרכב חבר הנאמנים

12.1. מספר חברי חבר הנאמנים לא יפחת מ- 23 איש ואישה שרובם אזרחי ישראל או תושביה. תאגיד אינו יכול להיות חבר בחבר הנאמנים.
12.2. [bookmark: _Ref14886153]חבר הנאמנים יורכב מחברים מתוקף תפקידם (סעיף 13 להלן); נציגי הסגל האקדמי (סעיף 14 להלן) וחברים מקרב הציבור (סעיף 15 להלן). כמו כן, מייסדי העמותה יכהנו כחברים בחבר הנאמנים.
12.3. שיעור החברים בחבר הנאמנים שהם גורמים חיצוניים לא יעלה על 10% מכלל חבריו ושיעור החברים בחבר הנאמנים שהם גורמים פנימיים לא יעלה על 20% מכלל חבריו. יתר החברים יהיו מקרב הציבור. 
 
13. [bookmark: _Ref14684922]חברים מתוקף תפקידם

נשיא המכללה, סגני נשיא, מנכ"ל, דקני פקולטות ובתי הספר, יו"ר אגודת הסטודנטים וסגן יו"ר אגודת הסטודנטים יהיו חברים בחבר הנאמנים מתוקף תפקידם.

14. נציגי הסגל האקדמי

14.1.  2 נציגים – נציג אחד של הסגל האקדמי הבכיר ונציג אחד של הסגל האקדמי העמית (להלן: "נציגי הסגל האקדמי" אשר יאושרו ע"י חבר הנאמנים בהתאם להמלצת ועדת המינויים של חבר הנאמנים לאשר את בחירת נציגי הסגל האקדמי כדלקמן: 
המועצה האקדמית תבחר את נציג הסגל האקדמי הבכיר ותעביר את בחירתה לוועדת המינויים של חבר הנאמנים. מליאת הסגל העמית תבחר את נציג הסגל האקדמי העמית בהתאם להוראות ההסכם הקיבוצי התקף ותעביר בחירתה לוועדת המינויים של חבר הנאמנים. ועדת המינויים או חבר הנאמנים רשאים שלא לאשר את הנציג שנבחר ולבקש מהגוף הבוחר לבחור מועמד אחר תחתיו.     
14.2. שני נציגי הסגל שייבחרו כאמור יהיו חברי סגל של המכללה שאינם נושאים בתפקיד ניהולי במכללה, לרבות דיקן, ואינם מכהנים בוועד הסגל או בארגון יציג או בנציגות שלהם.
נציג הסגל האקדמי הבכיר שייבחר כאמור יהיה בדרגת פרופסור חבר/מן המניין ובעל קביעות במכללה.

15. [bookmark: _Ref14684950]חברים מקרב הציבור

15.1. לפחות 70% מחברי חבר הנאמנים אשר ייבחרו על-ידי חבר הנאמנים, לפי המלצת ועדת המינויים של חבר הנאמנים.
15.2. חברי חבר הנאמנים רשאים להציע לוועדת המינויים של חבר הנאמנים מועמדים לכהן כחברים מקרב הציבור בחבר הנאמנים.

16. משך הכהונה של חברי חבר הנאמנים

	משך תקופת כהונתם של חברי חבר הנאמנים יהיה כדלקמן:

16.1. חברים מתוקף תפקידם (לפי סעיף 13 לעיל) יכהנו כחברים בחבר הנאמנים למשך זמן כהונתם בתפקידיהם אלה. עם סיום תפקידם יבואו במקומם מחליפיהם ותימסר על כך הודעה לחבר הנאמנים. מחליפי החברים מתוקף תפקידם יגישו בקשה להצטרפות לעמותה בהתאם לסעיף 6.2 לתקנון.
16.2. תקופת כהונתם של נציגי הסגל האקדמי (לפי סעיף 14 לעיל) היא ארבע (4) שנים.  ניתן להאריך את כהונתם לשתי תקופות כהונה נוספות ובסה"כ עד ולא יותר מ- 12 שנים.
16.3. תקופת כהונתם של חברים מקרב הציבור (לפי סעיף 15 לעיל) היא ארבע (4) שנים.  ניתן להאריך את כהונתם לתקופות כהונה נוספות (ללא הגבלה). 
16.4. כהונת נציגי הסגל האקדמי והחברים מקרב הציבור תיכנס לתוקפה מיד עם בחירתם ע"י חבר הנאמנים אלא אם הוחלט אחרת ע"י חבר הנאמנים וכפי שהוחלט.

17. יו"ר חבר הנאמנים

17.1. [bookmark: _Ref3709481]יו"ר חבר הנאמנים ייבחר בהצבעה חשאית על ידי חבר הנאמנים מבין חברי חבר הנאמנים מקרב הציבור, על-פי המלצת ועדת המינויים של חבר הנאמנים. 
17.2. תקופת כהונתו של יו"ר חבר הנאמנים הינה ארבע (4) שנים. יו"ר חבר הנאמנים יוכל לשוב ולהיבחר ל- 2 תקופות כהונה נוספות ובסה"כ עד ולא יותר מ 12 שנים. 

18. סמכויות חבר הנאמנים

סמכויות חבר הנאמנים הינן:
18.1. לבחור את חבריו כמפורט בסעיפים 14 ו- 15 לעיל.
18.2. לבחור את העומד בראשו כמפורט בסעיף 17 לעיל;
18.3. למנות את חברי הוועד המנהל כמפורט בסעיף 21.1 להלן ואת יו"ר הוועד המנהל כמפורט בסעיף 26.1 להלן;
18.4. למנות את חברי ועדת הביקורת כמפורט בסימן יג להלן;
18.5. למנות את חברי ועדת המינויים של חבר הנאמנים כמפורט בסימן יז להלן ;
18.6. לבחור את נשיא המכללה כמפורט בסעיפים 38 ו-39 להלן;
18.7. למנות את רואה החשבון המבקר ולקבוע את שכרו כמפורט בסעיף 50 להלן;
18.8. לאשר את הדו"ח הכספי השנתי ואת הדו"ח המילולי השנתי לפי המלצת ועדת הביקורת;
18.9. לדון בדו"ח השנתי המוגש על ידי נשיא המכללה;
18.10. לדון בדיווחי ועדת הביקורת על מסקנותיה מבדיקות שביצעה במכללה כמפורט בסימן יג להלן;
18.11. להכריע באשר למינוי המבקר הפנימי במקרה שהוועד המנהל וועדת הביקורת לא הגיעו להסכמה בעניין. 
18.12. להחליט בדבר תשלום גמול לחברי הוועד המנהל או לחברי ועדת הביקורת בהתאם לתקנות הרלוונטיות, ולקבוע נהלים בעניין החזר הוצאות לפי תקנות אלה;
18.13. להקים ועדות קבע וועדות אד-הוק של חבר הנאמנים ולקבוע סמכויותיהן;
18.14. לאשר שינויים בתקנון, לרבות שינוי שם העמותה או מטרותיה, בכפוף לאמור בסימן כ להלן;
18.15. להחליט על פירוק העמותה, בכפוף לאמור בסימן יט לעניין נכסיה.

19. נהלי חבר הנאמנים

19.1. המושב הרגיל של חבר הנאמנים יתקיים אחת לשנה במועד שייקבע ע"י הוועד המנהל.

19.2. מושב שלא מן המניין של חבר הנאמנים יכונס בכל אחד מהמקרים הבאים:
19.2.1. עפ"י החלטת הוועד המנהל.
19.2.2. עפ"י החלטת יו"ר חבר הנאמנים 
19.2.3. עפ"י דרישה בכתב של עשרה אחוזים (10%) לפחות מכלל חברי חבר הנאמנים.
19.2.4. עפ"י דרישה בכתב של ועדת הביקורת.

19.3. הודעה על מועד ומקום קיום מושב חבר הנאמנים תימסר לחברים לפחות עשרים ואחד יום לפני כינוסו. ואולם, העובדה שחלק מהחברים לא קיבלו הודעה כנ"ל לא תפסול את מושב החבר ואת ההחלטות שיתקבלו בו, ובלבד שרוב מבין החברים קיבל הודעה, ושמניין חוקי יהיה נוכח בתחילת הישיבה.
19.4. המניין החוקי הדרוש בפתיחת ישיבה של חבר הנאמנים יהיה 60% ממספר חברי חבר הנאמנים, ובכלל זה לפחות מחצית מהחברים מקרב הציבור. היה מניין זה נוכח בפתיחת המושב, רשאי חבר הנאמנים להמשיך בדיוניו ולקבל החלטות אף אם פחת מספר הנוכחים במהלך המושב.
19.5. לא נתכנס המניין האמור תוך שעה מהזמן הנקוב בהזמנה, יראו את המושב כנדחה, ללא צורך בהזמנה נוספת, בשני ימי עבודה לאותה שעה ולאותו מקום, ובמושב נדחה זה יהיו הנוכחים רשאים לדון ולהחליט, יהיה מספרם אשר יהיה, ובלבד שלפחות מחציתם יהיו חברים מקרב הציבור. לא נתכנס המניין האמור גם בישיבה זו, יראו את המושב כנדחה, ללא צורך בהזמנה נפרדת, בשבוע ימים לאותה שעה ולאותו מקום, ובמושב נדחה זה יהיו הנוכחים רשאים לדון ולהחליט, יהיה מספרם אשר יהיה.
19.6. החלטות חבר הנאמנים יתקבלו ברוב קולות המצביעים, זולת אם החוק או תקנון זה דרשו רוב אחר לקבלתן; היו הקולות שקולים, רשאי יו"ר חבר הנאמנים להכריע.
19.7. במקרים מיוחדים ודחופים, ועל-פי החלטה של יו"ר חבר הנאמנים, תיתכן הצבעה בדרך של משאל בכתב, כך שהחלטות החתומות על-ידי כל חברי העמותה, יראו אותן לכל דבר ועניין כהחלטות שהתקבלו בחבר הנאמנים, למעט ההחלטות שלהלן:

19.7.1. החלטות בנוגע לשינוי תקנון העמותה, שמה ומטרותיה. 
19.7.2. החלטות בנוגע לאישור הדו"ח הכספי המוגש לחבר הנאמנים אחת לשנה ע"י הוועד המנהל.
19.7.3. החלטות בנוגע לפירוק העמותה מרצון.
החלטה שהתקבלה בדרך משאל בכתב כאמור בסעיף זה, תובא לאשרור במושב חבר הנאמנים הקרוב לאחר קבלתה.

סימן ח: הוועד המנהל

20. הוועד המנהל של המכללה ישמש כוועד העמותה.

21. הרכב הוועד המנהל

21.1. הוועד המנהל יורכב משנים-עשר (12) עד חמישה-עשר (15) חברים כדלקמן: 
21.1.1. נשיא המכללה וסגן נשיא לעניינים אקדמיים/רקטור יכהנו כחברים בוועד המנהל מתוקף תפקידם.
21.1.2. נציג הסגל האקדמי הבכיר שנבחר לחבר הנאמנים יכהן גם בוועד המנהל ובלבד שהוא חבר סגל אקדמי ליבתי כהגדרתו בהחלטת המל"ג.
21.1.3. 9-12 חברי חבר הנאמנים מקרב הציבור, שייבחרו על ידי חבר הנאמנים, בהתאם להמלצת ועדת המינויים של חבר הנאמנים. אחד מהם לפחות יהיה בעל מומחיות חשבונאית פיננסית כמשמעותה בסעיף 240 לחוק החברות.
21.2. לפחות 85% מחברי הוועד המנהל יהיו אזרחי ישראל או תושביה.
21.3. לא יכהן כחבר בוועד המנהל:
21.3.1. חבר בוועדת הביקורת.
21.3.2. מי שיש לו, לקרובו, לשותפו, למעבידו, למי שהוא כפוף לו, במישרין או בעקיפין, או לתאגיד שהוא בעל שליטה בו או שהוא מייצג אותו, קשר עסקי או כספי עם המוסד. מובהר כי תורם משמעותי יחשב כמי שיש לו קשר כאמור, וגורמים פנימיים לא ייחשבו כמי שיש להם קשר כאמור, רק בשל היותם גורמים פנימיים.
21.3.3. מי שעיסוקיו האחרים יוצרים או עלולים ליצור ניגוד עניינים עם תפקידו כחבר הוועד המנהל, אם יש בהם כדי לפגוע ביכולתו לכהן כחבר הוועד המנהל.
21.3.4. קטין או מי שהוכרז פסול דין או פושט רגל.
21.3.5. מי שהורשע בפסק-דין סופי בעבירה לפי סעיפים 290 עד 297 ו-414 עד 438 לחוק העונשין, תשל"ז-1977, או בעבירה אחרת שלדעת רשם העמותות מפאת מהותה, חומרתה או נסיבותיה אין הוא ראוי לשמש כחבר ועד.
21.3.6. שר, סגן שר וחבר כנסת, ראש רשות מקומית סגן ראש רשות מקומית ועובד רשות מקומית, שלה נגיעה לפעילות המכללה.

22. [bookmark: _Ref14816263]משך כהונת חברי הוועד המנהל

22.1. [bookmark: _Ref4328101]תקופת הכהונה של חבר הוועד המנהל היא ארבע (4) שנים. חבר הוועד המנהל יוכל לשוב ולהיבחר לשתי תקופות כהונה נוספות ובסה"כ עד ולא יותר מ 12 שנים. 
22.2. על אף האמור, נשיא המכללה וסגן נשיא לעניינים אקדמיים/רקטור המכהנים כחברי ועד מנהל מתוקף תפקידם, יכהנו כחברים בוועד המנהל למשך זמן כהונתם בתפקידיהם אלה.
22.3. נתפנתה משרה של חבר ועד מנהל, יהיה רשאי הוועד המנהל, בהסכמת יו"ר חבר הנאמנים, למנות חבר אחר מבין חברי חבר הנאמנים, עד למושב הקרוב של חבר הנאמנים.

23. פקיעת כהונה בוועד המנהל

כהונתו של חבר הוועד המנהל תפקע בכל אחד מן המקרים שלהלן:
23.1. עם פקיעת חברותו בחבר הנאמנים.
23.2. בהודעתו בכתב על התפטרותו מחברותו בוועד המנהל.
23.3. עם החלטת חבר הנאמנים על סיום כהונתו.
23.4. עם תום תקופת כהונתו כחבר ועד מנהל.
23.5. אם הורשע בפסק דין סופי בעבירה שיש עמה קלון.
23.6. אם תלוי ועומד כנגדו כתב אישום בעבירה  מסוג פשע ו/או בעבירות של:  הפרת אמונים , שימוש לרעה בכח המשרה, עבירות מרמה וזיוף למיניהן, עבירות מין, אלימות ורכוש  מסוג עוון כמשמעותם בחוק העונשין.

24. סמכויות הוועד המנהל

סמכויות הוועד המנהל הינן:
24.1. להתוות את מדיניות המכללה;
24.2. לפקח על ביצוע תפקידי הנשיא ופעולותיו;
24.3. לקבוע את תכניות הפעולה של המכללה, עקרונות למימונן וסדרי עדיפויות ביניהן;
24.4. לקבוע את דרכי הפעולה לביצוע מטרות המכללה;
24.5. לבדוק את המצב הכספי של המכללה, לדון בתקציב השנתי שהוגש על-ידי נשיא המכללה ולאשרו, לאשר ולקבוע מסגרת האשראי שהמכללה רשאית ליטול, בכפוף לאישור ות"ת;
24.6. לקבוע את המבנה הארגוני של המכללה, בכפוף לתקנון זה;
24.7. להמליץ לחבר הנאמנים על מועמד לתפקיד נשיא המכללה כמפורט בסעיפים 38 ו- 39 להלן;
24.8. למנות את סגן הנשיא לעניינים אקדמיים/רקטור כמפורט בסעיף 41 להלן;
24.9. למנות את מנכ"ל המכללה כמפורט בסעיף 42 להלן;
24.10. למנות את סגן הנשיא לקשרי חוץ ופיתוח משאבים כמפורט בסעיף 43 להלן;
24.11. למנות את ראש מינהל הכספים כמפורט בסעיף 51 להלן; 
24.12. למנות את היועץ המשפטי לפי המלצת נשיא המכללה;
24.13. לקבוע את סמכויות סגני הנשיא כמפורט בסימן יב להלן;
24.14. לאשר כללים למינוי נושאי משרה בכירים;
24.15. לקבוע את מדיניות השכר והתגמול בכפוף להנחיות ות"ת;
24.16. לכנס ישיבות של חבר הנאמנים מן המניין ושלא מן המניין, בתיאום עם יו"ר חבר הנאמנים;
24.17. להכין ולאשר את הדו"ח הכספי השנתי ואת הדו"ח המילולי השנתי של המכללה ולהביאם לאישור חבר הנאמנים;
24.18. לקבוע נהלים בכתב המסדירים פעילויות במכללה בתחומי סמכויותיו;
24.19. לדון, להחליט ולפעול בכל ענייני המכללה כפי שימצא לנכון בכפוף לס"ק 24.25 להלן;
24.20. למנות בהסכמת ועדת הביקורת, את המבקר הפנימי, ואם לא הגיעו הוועד המנהל וועדת הביקורת להסכמה על מינוי המבקר הפנימי, יכריע חבר הנאמנים, ויאשר את תכנית העבודה של המבקר הפנימי לאחר שוועדת הביקורת בחנה אותו בשינויים הנראים לו;
24.21. לקבוע את זכויות החתימה במכללה;
24.22. לנהל פנקס חברים של חבר הנאמנים וחברי הוועד המנהל;
24.23. לאשר הקמת יחידות אקדמיות חדשות במכללה, סגירת יחידות וכל שינוי משמעותי בהיקף הפעילות ו/או העיסוק של יחידות אקדמיות;
24.24. כל סמכות בעמותה, שלא יוחדה בחוק או בתקנון לחבר הנאמנים או למוסד אחר ממוסדות העמותה, או לבעל תפקיד מסוים בעמותה, תהיה בסמכותו של הוועד המנהל.
24.25. החלטה של הוועד המנהל שיש לה השלכות אקדמיות, לרבות נושאי תקן ותנאי העסקה של הסגל האקדמי, תתקבל רק לאחר קבלת חוות דעתם של המועצה האקדמית של המכללה ושל הנשיא. הוועד המנהל רשאי לבקש את המועצה האקדמית לשוב ולדון בהחלטות שאינן תואמות את מדיניות המכללה או תקציבה.

25. נהלי הוועד המנהל

25.1. הוועד המנהל יתכנס לפחות אחת לחודשיים. ולא פחות מ-שש פעמים בשנה, על-ידי יו"ר הוועד המנהל, בהודעה של 7 ימים לפחות מראש לחברי הוועד המנהל.
25.2. לבקשת יו"ר הוועד המנהל או נשיא המכללה יכונס הוועד המנהל בהודעה שתימסר לחברי הוועד המנהל לפחות 24 שעות מראש .
25.3. מניין חוקי לישיבות הוועד המנהל יהיה לפחות 60% ממספר חברי הוועד המנהל.
25.4. סדר היום של ישיבות הוועד ייקבע ע"י יו"ר הוועד המנהל. כן ייכלל בסדר היום כל נושא נוסף עליו יחליט הוועד המנהל ברוב רגיל של חבריו.
25.5. בהיעדרו של יו"ר הוועד המנהל, תנוהל הישיבה ע"י אחד מחברי הוועד המנהל שייבחר לצורך כך ע"י הנוכחים.
25.6. החלטות הוועד המנהל תתקבלנה ברוב דעות. היו הדעות שקולות, יכריע יו"ר הוועד המנהל.
25.7. לישיבות הוועד יוזמנו להשתתף כמשקיפים: המנכ"ל, סגן נשיא לקשרי חוץ ופיתוח משאבים, ראש מנהל אקדמי, ראש מנהל כספים, ראש מנהל סטודנטים, מזכירת העמותה, יועץ משפטי. למרות האמור לעיל יו"ר הוועד המנהל רשאי לקבוע כי בישיבה מסוימת או בדיון בנושא מסוים לא ישתתפו מי שאינם חברי הוועד המנהל  ובעניינים בהם יהיה חשש לניגוד עניינים גם לא הנשיא, סגני הנשיא וחבר הסגל האקדמי.

25.8. הוועד המנהל רשאי לקיים ישיבות ולקבל החלטות באמצעות שימוש בכל אמצעי התקשורת, ובלבד שכל החברים המשתתפים יכולים לשמוע זה את זה בו בזמן.
25.9. במקרים מיוחדים ובהחלטת יו"ר הוועד המנהל, תיתכן הצבעה בדרך של משאל בכתב ו/או בפקס ו/או בדואר אלקטרוני ו/או בכל דרך אחרת שתיקבע על-ידי הוועד המנהל, ובלבד שכל החברים הזכאים להשתתף בדיון ולהצביע בעניין שהובא להחלטה, הסכימו שלא להתכנס לדיון באותו עניין.
25.10. הוועד המנהל ידווח לחבר הנאמנים במושבו השנתי, על פעולותיו והחלטותיו. 
25.11. כל חבר בוועד המנהל מחויב להימנע מניגודי עניינים ולא ישתתף בדיון ובהצבעה בנושא שיש לו בו עניין אישי, לרבות עניין אישי של קרובו ושל גוף שהוא מייצג או שהוא עובד בו או נושא משרה בו או בעל עניין בו. 

26. יו"ר ועד מנהל

26.1. יו"ר הוועד המנהל ייבחר ע"י חבר הנאמנים בהתאם להמלצת ועדת המינויים של חבר הנאמנים, מבין חברי הוועד המנהל מקרב הציבור. 
26.2. יו"ר הוועד המנהל יהיה חבר גם בחבר הנאמנים, אולם לא יכהן כיו"ר חבר הנאמנים.
26.3. יו"ר הוועד המנהל יכהן בתפקידו תקופה של ארבע (4) שנים, וניתן יהיה להאריך כהונתו לשתי תקופות כהונה נוספות של 4 שנים כל אחת ובסה"כ עד ולא יותר מ- 12 שנים, בכפוף לאמור בסעיף ‎22 (משך כהונת חברי ועד מנהל).
26.4. נבצר מיו"ר הוועד המנהל למלא תפקידו מסיבה כלשהי, יכנס יו"ר חבר הנאמנים את הוועד המנהל, שיבחר מבין חבריו מקרב הציבור ממלא מקום עד הסרת המניעה או בחירת יו"ר חדש במושב חבר הנאמנים הקרוב, לפי המוקדם מביניהם.


סימן ט: המועצה האקדמית

27. המועצה האקדמית הינה הרשות האקדמית העליונה של המכללה והחלטותיה יחייבו את כל הגופים האקדמיים של המכללה.
28. המועצה האקדמית תפעל עפ"י עקרון החופש האקדמי ובהתאם להחלטותיה ולהנחיותיה של המל"ג כפי שיפורסמו מעת לעת.

29. הרכב המועצה האקדמית

29.1. הרכב המועצה יהיה כדלקמן:
      
29.1.1. נשיא המכללה וסגן הנשיא לעניינים אקדמיים/רקטור;
29.1.2. נשיא המכללה יעמוד בראש המועצה האקדמית. סגן הנשיא לעניינים אקדמיים/רקטור ישמש כממלא מקומו הקבוע של הנשיא בראשות המועצה;
29.1.3. כל ראשי/דקני בתי הספר/פקולטות של המכללה, תהיה דרגתם אשר  תהיה, אשר מועסקים במכללה במשרה מלאה.
29.1.4.  ראש הרשות למחקר ותכניות בינלאומיות; 
29.1.5. כל הפרופסורים החברים והפרופסורים מן המניין שהמכללה הינה מקום עבודתם העיקרי;
29.1.6. מרצה ומרצה בכיר, שהמכללה הינה מקום עבודתם העיקרי שייבחרו, כ"א בנפרד, ע"י בעלי דרגתם לתקופת כהונה של שלוש שנים;
29.1.7. חבר סגל עמית במכללה שהנו בעל תואר שלישי או תלמיד מחקר שייבחר על ידי חברי הסגל העמית של המכללה לתקופת כהונה של שלוש שנים; 
29.1.8. פרופסורים אמריטי של המכללה ייבחרו ע"י המועצה, על פי המלצת נשיא המכללה, לתקופת כהונה של שלוש שנים וניתן יהיה לשוב ולבחרם לשתי תקופות כהונה נוספות;
29.1.9. הרכב המועצה ישמר כך ש2/3 לפחות יהיו פרופ' לרבות פרופ' אמריטי, ולפחות ¼ מחברי המועצה האקדמית יהיו בדרגת פרופ' מן המניין. ככל שלשם שמירה על תמהיל זה יידרש צירופם של פרופ' מן המניין ממוסדות אחרים למועצה האקדמית, אלה ימונו כחברי מועצה אקדמית בידי נשיא המכללה.
       	
29.2. יו"ר אגודת הסטודנטים יוזמן ליטול חלק, כמשקיף, בישיבות המועצה. ואולם, נשיא המכללה רשאי לקבוע כי בישיבה מסוימת או בדיון בנושא מסוים לא ישתתף יו"ר אגודת הסטודנטים מטעמים של חשש לניגוד עניינים.


30. סמכויות המועצה האקדמית

	למועצה האקדמית תהיינה הסמכויות כדלקמן, ואולם החלטות של המועצה האקדמית בעלות היבטים כספיים מהוות המלצה בלבד לוועד המנהל וטעונות אישור הוועד המנהל:

30.1. קידום ההוראה ושמירה על רמתה;
30.2. פיקוח אקדמי על פעולות כל הגופים האקדמיים שבמכללה;
30.3. הקמת מגמות ומסלולי הוראה חדשים;
30.4. שינוי מבנה של גופים אקדמיים קיימים;
30.5. קביעה או שינוי של מגמות ומסלולי לימוד;
30.6. קביעת תכניות הוראה, שיטות הוראה ולימוד וכללים לקבלת תלמידים;
30.7. קביעת כללים להענקת התואר האקדמי;
30.8.  קביעת כללים למינויים והעלאות בדרגות אקדמיות;
30.9. קביעת זכויות וחובות חברי הסגל האקדמי - למעט הסכמי עבודה והסכמי שכר –ויצירת הליכים משמעתיים בנדון;
30.10. קביעת זכויות וחובות תלמידים ויצירת הליכים משמעתיים בנדון;
30.11. קביעת עקרונות להענקת מלגות ופרסים אקדמיים.;
30.12. התקנת נהלים ותקנונים בכל הנושאים שבתחום סמכותה;
30.13. הקמת ועדות קבע ועדות אד-הוק וקביעת סמכויותיהן;
30.14. מינוי חברי ועדות המינויים בהתאם לתקנונים ונהלים אקדמיים.

31. נהלי המועצה האקדמית

31.1. המועצה האקדמית תכונס ע"י נשיא המכללה העומד בראשה לישיבות רגילות על פי הצורך ולא פחות משלוש (3) פעמים בשנה;
31.2.  המועצה האקדמית תכונס לישיבה מיוחדת לפי קביעת נשיא המכללה או לפי בקשה בכתב של 20% (עשרים אחוזים) מחבריה.
31.3. הקוורום שיידרש לפתיחת ישיבת המועצה האקדמית יהיה רבע (25%) מכלל חבריה.
31.4. החלטות המועצה האקדמית תתקבלנה בהצבעה גלויה, ברוב רגיל של המשתתפים בהצבעה. ואולם, בהצבעות על מינויים והחלטות בעלות אופי אישי ו/או בהחלטה של רוב חברי המועצה הנוכחים בישיבה ו/או בהחלטה של יו"ר המועצה תתקיים הצבעה חשאית.  אם יתחלקו הדעות שווה בשווה תהיה ליו"ר המועצה דעה מכרעת.

סימן י: הוועדה האקדמית

32. הוועדה האקדמית הינה ועדת קבע של המועצה האקדמית.
33. הוועדה האקדמית תורכב מ-
33.1. נשיא המכללה וסגן הנשיא לעניינים אקדמיים/רקטור.
33.2. שלושה או חמישה - כפי שתקבע המועצה האקדמית מזמן לזמן - חברים שייבחרו ע"י המועצה האקדמית, מקרב חבריה, לתקופת כהונה של שלוש שנים ויוכלו לכהן עד לשתי תקופות כהונה רצופות.
34. בראש הוועדה האקדמית יעמוד נשיא המכללה, וסגנו לעניינים אקדמיים/רקטור ישמש כממלא מקומו הקבוע.
35. הוועדה האקדמית תכין את החומר לישיבות המועצה האקדמית, תדון בכל נושא שיביא בפניה נשיא המכללה ותפקח על ביצוע החלטות המועצה האקדמית והמלצותיה.
36. המועצה האקדמית תקבע את נוהלי עבודת הוועדה האקדמית. כל עוד לא תעשה המועצה האקדמית כן, תקבע הוועדה האקדמית עצמה נהלים אלה.

סימן יא: נשיא המכללה

37. הנשיא הוא ראש המכללה, אישיות בעלת מעמד אקדמי בכיר בדרגת פרופסור מן המניין, בעל ניסיון ניהולי מתאים, שיועסק במכללה במשרה מלאה והמכללה תהא מקום עבודתו היחיד. 

38. מינוי ותקופת כהונה

38.1. נשיא המכללה ייבחר בהצבעה חשאית על-ידי חבר הנאמנים, לפי הצעת הוועד המנהל שתתקבל לפי המלצת ועדת האיתור למינוי נשיא (להלן: "ועדת האיתור") כמפורט להלן, לתקופה של ארבע (4) שנים ויוכל לשוב ולהיבחר לתקופות כהונה נוספות של עד 4 שנים כל אחת ובלבד שתקופת כהונתו הכוללת (בין אם רצופה ובין אם לא רצופה) לא תעלה על 12 שנים.  ואולם, בחירה לתקופת כהונה שלישית טעונה רוב מיוחד של 2/3 מחברי חבר הנאמנים.
החלטה על הארכת תקופת כהונה תתקבל על-ידי חבר הנאמנים לפי הצעת הוועד המנהל, ואינה טעונה המלצת ועדת איתור.
38.2. כהונתו של הנשיא לא תופסק לפני תום התקופה שלה מונה אלא אם כן הוחלט על כך בוועד המנהל ובחבר הנאמנים, ולאחר שניתנה לו הזדמנות להשמיע את טענותיו.
38.3. נבצר מהנשיא למלא את תפקידו, ימנה הוועד המנהל ממלא מקום לנשיא מבין מי שכפוף במישרין לנשיא, ובלבד שהוא פרופסור חבר/מן המנין, וזאת לתקופה או לתקופות שלא יעלו במצטבר על ששה חודשים.

39. ועדת האיתור לבחירת נשיא

39.1. תורכב מ-6 חברים שזה הרכבה: יו"ר הוועד המנהל (שיהיה יו"ר הוועדה), יו"ר חבר הנאמנים, חבר סגל אקדמי בכיר אחד מהמכללה וחבר סגל אקדמי נוסף מהמכללה או מחוצה לה שימונו על ידי חבר הנאמנים ו-2 חברי חבר הנאמנים מקרב הציבור שייבחרו ע"י חבר הנאמנים לפי המלצת הוועד המנהל. 
39.2. [bookmark: _Hlk49866677]ועדת האיתור  תעביר את המלצותיה לאישור הוועד המנהל, אשר רשאי שלא לקבל המלצה של ועדת איתור ולבקשה להגיש המלצה נוספת במקומה. 
39.3. ועדת האיתור רשאית לקבוע בנוהל את סדרי עבודתה.

40. תפקידי נשיא המכללה וסמכויותיו

40.1. הנשיא יעמוד בראש המכללה, יהיה אחראי לניהול השוטף של ענייני המכללה במסגרת המדיניות שקבע הוועד המנהל וכפוף להנחיותיו, יהיו לו כל סמכויות הביצוע והוא יהיה נתון לפיקוחו של הוועד המנהל; 
40.2. לשאת באחריות לפני חבר הנאמנים והוועד המנהל לניהול המכללה, רמתה האקדמית ואיכותה;
40.3. לשאת באחריות לביצוע החלטות חבר הנאמנים והוועד המנהל;
40.4. לייצג את המכללה כלפי חוץ ולנהל את הטקסים הרשמיים שלה; 
40.5. להכין את תקציב המכללה ולהביאו לאישור הוועד המנהל;
40.6. להגיש דו"חות תקופתיים ושנתיים לחבר הנאמנים ולוועד המנהל, על פעילות המכללה והתקדמותה במימוש מטרותיה, יעדיה ותכניותיה, וכן דיווחים בנושאים, במועדים ובהיקף שייקבע הוועד המנהל;
40.7. ליזום, להכין, להביא לאישור הוועד המנהל ולרכז את ביצוע התכניות לקידום המכללה ולפיתוחה, לרבות מימון תקציבי המכללה, גיוס אמצעים עבורה, תכנון אקדמי ופיתוח פיזי;
40.8. למנות את חברי המועצה האקדמית ולהיות אחראי לביצוע החלטותיה;
40.9. הנשיא ישתתף בישיבות חבר הנאמנים והוועד המנהל וידווח  להם על פעולותיו. 

סימן יב: סגני נשיא ומנכ"ל

41. סגן נשיא לעניינים אקדמיים/רקטור
41.1. סגן נשיא לעניינים אקדמיים/רקטור ימונה בידי הוועד המנהל לפי הצעת הנשיא ובהיוועצות עם המועצה האקדמית.
41.2. סגן נשיא לעניינים אקדמיים/רקטור יהיה אישיות בעלת מעמד אקדמי בכיר בדרגת פרופסור (רצוי פרופסור מן המניין), בעל ניסיון ניהולי מתאים, שיועסק במכללה במשרה מלאה והמכללה תהא מקום עבודתו היחיד. 
41.3. תקופת כהונת סגן נשיא לעניינים אקדמיים/רקטור תהיה 4 שנים, והוועד המנהל רשאי להאריכה בשתי תקופות כהונה נוספות בנות 4 שנים כל אחת וסה"כ עד ולא יותר מ- 12 שנים, לפי הצעת נשיא ובהיוועצות עם המועצה האקדמית.
41.4. כהונתו של סגן נשיא לעניינים אקדמיים/רקטור לא תופסק לפני תום התקופה שלה מונה אלא אם כן הוחלט על כך בוועד המנהל בכפוף לאישור הנשיא ובהיוועצות עם המועצה האקדמית, לאחר שניתנה לו הזדמנות להשמיע את טענותיו.


42. מנכ"ל/סגן נשיא לעניינים מינהליים

42.1. המנכ"ל יהיה כפוף לנשיא. סמכויותיו ותפקידיו ייקבעו על ידי הנשיא באישור הוועד המנהל ויכללו, בין היתר, קבלת עובדים שאינם סגל אקדמי לפי כללים שייקבע הוועד המנהל.
42.2. המנכ"ל ימונה בידי הוועד המנהל בהסכמת הנשיא.
42.3. תקופת כהונת המנכ"ל תהיה 4 שנים, והוועד המנהל רשאי להאריכה, בהסכמת הנשיא, לתקופות נוספות של 4 שנים כל אחת (ללא הגבלה).
42.4. הוועד המנהל רשאי להחליט על סיום כהונתו של המנכ"ל לפני תום התקופה שלה מונה, או תקופת הארכה, על דעת הנשיא ולאחר שנתן למנכ"ל הזדמנות להשמיע את טענותיו.

43. סגן נשיא לקשרי חוץ ופיתוח משאבים

43.1. סגן הנשיא לקשרי חוץ ופיתוח משאבים ימונה על ידי הוועד המנהל לפי הצעת הנשיא.
43.2. סמכויותיו של סגן הנשיא לקשרי חוץ ופיתוח משאבים יקבעו בידי הוועד המנהל לפי המלצת הנשיא.
43.3. תקופת כהונת סגן הנשיא לקשרי חוץ ופיתוח משאבים תהיה 4 שנים, והוועד המנהל בהמלצת הנשיא רשאי להאריכה,  לתקופות נוספות של 4 שנים כל אחת (ללא הגבלה).
43.4. הוועד המנהל רשאי להחליט על סיום כהונתו של סגן הנשיא לקשרי חוץ ופיתוח משאבים לפני תום התקופה שלה מונה, או תקופת הארכה, על דעת הנשיא ולאחר שנתן לסגן הנשיא לקשרי חוץ ופיתוח משאבים הזדמנות להשמיע את טענותיו.

סימן יג: ועדת ביקורת

44. מינוי והרכב

44.1. ועדת הביקורת תיבחר על-ידי חבר הנאמנים על פי המלצת ועדת המינויים של חבר הנאמנים. חבר הנאמנים רשאי שלא לקבל המלצה של ועדת המינויים ולבקשה להגיש המלצה נוספת במקומה. 
44.2. מספר חברי ועדת הביקורת יהיה שלושה.
44.3. חבר הנאמנים יבחר חבר אחד שיכהן כיו"ר ועדת הביקורת.
44.4. לא יכהן כחבר בוועדת הביקורת:
44.4.1. חבר בוועד המנהל.
44.4.2. מי שאינו חבר בעמותה.
44.4.3. מי שנותן שירותים לעמותה בשכר שלא כחבר ועדת ביקורת. 
44.4.4. קטין או מי שהוכרז פסול דין או פושט רגל.
44.4.5. מי שהורשע בפסק-דין סופי בעבירה לפי סעיפים 290 עד 297 ו-414 עד 438 לחוק העונשין, תשל"ז-1977, או בעבירה אחרת שלדעת רשם העמותות מפאת מהותה, חומרתה או נסיבותיה אין הוא ראוי לשמש כחבר ועדת ביקורת.
44.4.6. גורמים חיצוניים וגורמים פנימיים, כהגדרתם לעיל. 
44.4.7. מי שתלוי ועומד כנגדו כתב אישום בעבירה  בעבירה  מסוג פשע ו/או בעבירות של:  הפרת אמונים , שימוש לרעה בכח המשרה, עבירות מרמה וזיוף למיניהן, עבירות מין, אלימות ורכוש  מסוג עוון כמשמעותם בחוק העונשין.

45. תקופת כהונה

תקופת כהונת חברי ועדת הביקורת תהיה 4 שנים והיא ניתנת להארכה לתקופות נוספות עד ולא יותר מ- 12 שנים. 


46. סמכויות ועדת הביקורת

46.1. לוועדת הביקורת נתונות מלוא הסמכויות והתפקידים המפורטים בחוק העמותות ולרבות:

46.1.1. לבדוק את תקינות פעולות העמותה ומוסדותיה, לרבות התאמת פעולות העמותה למטרותיה. בכלל זה, נדרשת ועדת הביקורת לבדוק את תקינות פעילותם של נושאי המשרה בעמותה ולבדוק ניהול תקין של עמותה, חיסכון, יעילות, אפקטיביות וטוהר המידות;
46.1.2. לבדוק את השגת יעדי העמותה ביעילות ובחיסכון;
46.1.3. לעקוב אחר ביצוע החלטות חבר הנאמנים והוועד המנהל;
46.1.4. לעמוד על ליקויים בניהול המכללה ולהציע לוועד דרכים לתיקון ליקויים בניהול המכללה;
46.1.5. לבדוק את ענייניה הכספיים של העמותה, את פנקסי החשבונות שלה ואת תשלומי השכר בה, לרבות ייעוד כספי העמותה לקידום מטרותיה; 
46.1.6. לקבוע הסדרים לגבי אופן הטיפול בתלונות של עובדי המכללה בקשר לליקויים  בניהול ענייניה ולגבי ההגנה שתינתן להם;
46.1.7. למנות את המבקר הפנימי יחד עם הוועד המנהל;
46.1.8. להציע שינויים בתכנית העבודה של המבקר הפנימי, ולבחון את מערך הביקורת הפנימית בעמותה, ככל שישנו; 
46.1.9. לבחון את היקף עבודתו של רואה החשבון ואת שכרו;
46.1.10. לבדוק כל נושא אחר הקשור לפעילותה של העמותה.

47. נהלים

47.1. ועדת הביקורת רשאית לדרוש כינוס של הוועד המנהל או חבר הנאמנים לצורך הבאת מסקנותיה לפניהם, ואם לא כונסה ישיבת הוועד המנהל או חבר הנאמנים, לכנסה בעצמה.
47.2. החלטות ועדת הביקורת יתקבלו ברוב קולות המצביעים; החלטת חברי ועדת הביקורת פה אחד יכול שתתקבל גם שלא בישיבת ועדת הביקורת.
47.3. ועדת הביקורת תנהל פרוטוקול מישיבותיה והחלטותיה.

סימן יד: מבקר פנים

48. הוועד המנהל ימנה מבקר פנים לעמותה, שייבחר בהסכמת ועדת הביקורת (ובהעדר הסכמה – ימונה ע"י חבר הנאמנים). 
49. על מבקר הפנים יחולו הוראות סעיפים 3, 4, 8-10, 12, 14(ב) ו-(ג) ו24(ג) לחוק הביקורת הפנימית, תשנ"ב-1992, בשינויים המחויבים לפי העניין.

סימן טו:  רואה חשבון מבקר

50. חבר הנאמנים ימנה רואה חשבון מבקר לעמותה, אשר יפעל כאמור בחוק העמותות.

סימן טז: ראש מינהל כספים

51. הוועד המנהל ימנה את ראש מינהל הכספים לפי המלצת הנשיא.
52. ראש מינהל הכספים יועסק כעובד המוסד בשכר בכפיפות למנכ"ל, והמוסד יהיה מקום עבודתו היחיד. ראש מינהל הכספים לא ייתן שירותים למוסדות להשכלה גבוהה אחרים.

סימן יז: ועדת מינויים של חבר הנאמנים 

53. ועדת המינויים של חבר הנאמנים תמליץ על חברים לחבר הנאמנים, לוועד המנהל ולוועדת הביקורת, וכן לתפקידי יו"ר חבר הנאמנים ויו"ר הוועד המנהל.
54. הרכב ועדת המינויים של חבר הנאמנים: יו"ר חבר הנאמנים, יו"ר הוועד המנהל, שני חברי חבר הנאמנים מקרב הציבור, שחבר הנאמנים ימנה והוא רשאי למנות גם חבר נוסף מקרב הסגל האקדמי במכללה או מקרב הציבור. יו"ר הוועדה יהיה יו"ר חבר הנאמנים. חבר הנאמנים רשאי שלא לקבל המלצת ועדת המינויים למינוי ולבקש ממנה להגיש המלצה נוספת במקומה. 
55. חברי ועדת המינויים של חבר הנאמנים, למעט יו"ר חבר הנאמנים ויו"ר הוועד המנהל, יכהנו בוועדה תקופה של 4 שנים, וניתן יהיה להאריך תקופה זו בתקופה נוספת אחת בת 4 שנים.
56. ועדת המינויים של חבר הנאמנים רשאית לקבוע בנוהל את סדרי עבודתה.

סימן יח: זכויות חתימה

57. הוועד המנהל יקבע את המורשים להתחייב בשם העמותה ולחתום בשמה, לפי סוגי עניינים והתחייבויות והיקפם הכספי, ובהתאם לנדרש בהנחיות ניהול תקין, ובלבד שהמורשים יהיו עובדי המוסד בשכר, או חברי הוועד המנהל שאינם גורמים חיצוניים. 
58. הנשיא יהיה אחד מבעלי זכויות החתימה.

סימן יט: פירוק העמותה

59. החלטה בדבר פירוק העמותה תתקבל במושב מיוחד של חבר הנאמנים שעליו תינתן לכל חברי חבר הנאמנים הודעה 21 ימים מראש, תוך ציון שיוצע במושב זה להחליט על פירוק.
60. ההחלטה תהיה טעונה רוב של שני שלישים מכלל החברים בחבר הנאמנים.
61. חברי העמותה לא יהיו זכאים לכל חלק ברכושה או נכסיה עם פירוקה. בעת פירוק                     העמותה יועברו רכושה ונכסיה, לאחר שייפרעו חובותיה, למוסד אחר להשכלה גבוהה, שהוא מוסד ציבורי כמשמעותו בסעיף 9(2) לפקודת  מס הכנסה, מוסד שזהותו תיקבע על ידי הות"ת.


סימן כ: תקנון העמותה

62. חבר הנאמנים רשאי לשנות תקנון זה בהחלטה של רוב רגיל.
63. כל שינוי בתקנון טעון אישור המל"ג, ולא יובא לאישור חבר הנאמנים בטרם ניתן אישור כאמור.

סימן כא: אחריות נושאי משרה

64. לעניין סימן זה "נושאי משרה" הינם: חברי חבר הנאמנים, חברי הוועד המנהל, נשיא, סגני נשיא, מנכ"ל, סמנכ"לים, מנהל.ת אגף משאבי אנוש, מנהל.ת אגף השיווק, ראש מינהל סטודנטים, דקנים וראשי יחידות אקדמיות, ראשי חוגים וראש מנהל אקדמי, חברי ועדות של חבר הנאמנים ו/או הוועד המנהל ו/או המועצה האקדמית במסגרת מילוי תפקידם בשם המכללה ו/או מוסדותיה לרבות ועדת מינויים וועדה לאיתור נשיא, מבקר פנים.

65. אחריות נושאי משרה ומניעת ניגוד עניינים

65.1. נושאי משרה יפעלו בנאמנות, במסירות וביושרה במילוי תפקידיהם ויעשו לקידומה ולפיתוחה של המכללה במסגרת התקנון והחלטותיה, וישתתפו בקבלת החלטות ללא משוא פנים וימנעו ממעשים או מחדלים הנוגדים את האינטרסים של המכללה. 
65.2. נושאי משרה יחויבו כלפי המכללה בחובת אמונים ובחובת זהירות, ינהגו כלפי המכללה בתום לב ויפעלו לטובתה.
לעניין חובות אלה יחולו, בשינויים המחויבים, הוראות סעיפים 252-257 לחוק החברות, התשנ"ט-1999.
65.3. נושאי משרה לא ימסרו ולא יגלו כל מידע ו/או מסמך אשר יגיע אליהם בקשר עם מילוי תפקידם אלא למי שמוסמך לקבל את המידע או את המסמך לשם ביצוע תפקידיו על פי נוהלי המכללה או על פי חוק.
65.4. נושאי משרה יימנעו מלהימצא במצב של חשש לניגוד עניינים ויבצעו את תפקידם ללא פניות. עליהם להפעיל את שיקול דעתם באופן עצמאי ובלא ששיקולים זרים ישפיעו על מילוי תפקידם. נושרי המשרה יפעלו בהתאם ל"נוהל מניעת ניגוד עניינים" אשר ייקבע ע"י הוועד המנהל.
65.5. חבר חבר הנאמנים/הוועד המנהל/מועצה אקדמית/ועדת ביקורת/ועדת מינויים/ועדת איתור וכל ועדה או גוף אחר של המכללה לא ישתתף בדיון ובהצבעה בנושא שיש לו בו עניין אישי, לרבות עניין אישי של קרובו ושל גוף שהוא מייצג או שהוא עובד בו או נושא משרה בו או בעל עניין בו; לעניין זה, "קרוב" – בו זוג, אח, אחות, הורה, הורה הורה, צאצא, וכן צאצא, אח, אחות והורה של בן הזוג, ובן זוגו של כל אחד מאלה.

66. ביטוח ושיפוי של נושאי משרה

המכללה תבטח ו/או תשפה את נושא משרה בהתאם להוראות חוק החברות, התשנ"ט-1999, אשר יחולו על המכללה בשינויים המחויבים ותוך התאמה לאופיה ולטיבה. הוועד המנהל יאשר את הביטוח ו/או השיפוי. ואולם, לגבי חברי ועד מנהל, אישור הביטוח ו/או השיפוי נתון לאישור יו"ר חבר הנאמנים לאחר שנועץ ביו"ר ועדת הביקורת וביו"ר הוועד המנהל; לגבי נושאי משרה שהינם עובדי המכללה, הוועד המנהל יאשר את הביטוח ו/או השיפוי לאחר שנועץ בנשיא.



סימן כב: הוראות כלליות

67. בתקנון זה המלים "העמותה" ו"המכללה" הינן מלים נרדפות ובעלות משמעות זהה.
68. בכל מקרה שאדם נבחר לכהונה לפרק זמן מוגדר לפי תקנון זה, הוא ימשיך לכהן בתפקידו אף מעבר לאותו זמן, כל עוד לא נבחר לו מחליף כדין.
69. כל עניין שלא סודר בתקנון זה יתנהגו כלפיו לפי הוראות כל דין.
70. רשויות, לרבות ועדות, רשאיות להתקין כללים ונהלים לביצוע תפקידיהן וסמכויותיהן,  ולשנותם מפעם לפעם, בכפוף לתקנון זה.
71. במקרה בו הקולות שקולים, יכריע יו"ר הגוף, אלא אם נקבע בתקנון זה במפורש אחרת.
72. תקנון זה נוקט בלשון זכר אך גם לשון נקבה במשמע לפי הענין.
73. בכל מקום בתקנון זה בו הוגדרה תקופת כהונה, ניתן יהיה לקבוע במועד המינוי/הבחירה תקופה קצרה יותר בכפוף להסכמת הנבחר.

